Урындағы риүәйәттәрҙең береһенә ярашлы, станцияны Лихая тип Император Екатерина II һүҙҙәре буйынса атағандар. 1787 йылда ул, Рәсәйгә ҡушылған көньяҡ ерҙәрҙе тикшереү маҡсатында, Тавридаға ярты йыллыҡ сәйәхәттән ҡайтып килгәндә, станцияның хәҙерге урынына яҡын урынлашҡан кешеһеҙ почта трактында йоҡлап сығырға туҡтала. Иртәгеһенә батшабикәнең һәм уның эйәрсендәренең бер нисә әйбере юғалғаны беленә. Йәне көйөп Екатерина II «Яман урын бында» («Лихое здесь место») тип әйтә. Икенсе версия буйынса, станция һәм элекке шул исемле ауыл урындағы юлбаҫарҙар атаманы Лихачев хөрмәтенә шулай атала.